 ኮንስትራክሽንና ቢዝነስ ባንክ ችግር የለብኝም አለ
የባንኩን የአምስት ዓመት እንቅስቃሴ በሚመለከት የኮንስትራክሽንና ቢዝነስ ባንክ ፕሬዚዳንት አቶ ኃይለየሱስ በቀለ፣ የካቲት 3 ቀን 2007 ዓ.ም. ለጋዜጠኞች በሰጡት መግለጫ ባንኩ ትርፋማ እንደሆነና ችግር እንደሌለበት፣ ይልቁንም የቅርንጫፍ ማስፋፊያና የቴክኖሎጂ ግዥዎችን በመፈጸም ለውጥ እያመጣ መሆኑን ገልጸው በባንኩ ላይ የቀረበውን ዘገባ አጣጣሉ፡፡ ሪፖርተር ጥር 17 ቀን 2007 ዓ.ም. በዕለተ ሰንበት ዕትሙ ዘግቦት የነበረው ዜና ላይ ቅሬታቸውን የገለጹት አቶ ኃይለየሱስ፣ ባንኩ በዘገባው እንደተገለጸው ሳይሆን ትርፋማነቱን ጠብቆ አቻው ከሆኑ ባንኮች ጋር የሚመጣጠኑ ተግባራትን እየተወጣ ይገኛል ብለዋል፡፡ ባለፉት አምስት ዓመታት ካከናወናቸው ተግባራት በተጨማሪ በመጪዎቹ አምስት ዓመታት ውስጥ ሊሠራ ያሰባቸውን ሥራዎችም ጠቅሰዋል፡፡ሪፖርተር ባገኘው መረጃ መሠረት የባንኩ የ2007 በጀት ዓመት የግማሽ ዓመት ትርፍ ከታክስ በፊት ከ22 ሚሊዮን ብር በታች እንደነበር ያመኑት ፕሬዚዳንቱ፣ ይህ ግን ጠቅላላውን የባንኩን ዓመታዊ ትርፍ የሚያሳይ ባለመሆኑ ባንኩ ችግር ውስጥ ነው እንደማያስብለው ይሞግታሉ፡፡ ባለፉት አምስት ዓመታት ውስጥ ትርፋማ እንደነበር አኃዞችን አስደግፈው ገልጸዋል፡፡ እ.ኤ.አ. በ2010 132 ሚሊዮን ብር፣ በ2011 124 ሚሊዮን ብር፣ በ2012 160 ሚሊዮን ብር፣ በ2013 156 ሚሊዮን ብር፣ እንዲሁም በ2014 128 ሚሊዮን ብር ትርፍ ማግኘቱን አስታውቀዋል፡፡ በዚህ በጀት ዓመት መጨረሻም ከ315 ሚሊዮን ብር በላይ ያተርፋል ተብሎ እንደሚጠበቅ የባንኩ ዕቅድ ያሳያል፡፡ ትርፉ በበጀት ዓመቱ አጋማሽ ያነሰባቸው በርካታ ምክንያቶች እንዳሉት ጠቅሰው፣ በቅርንጫፍ ማስፋፋትና በቴክኖሎጂ ላይ የሚያወጣቸው ወጪዎች ትልቁን ድርሻ እንደሚይዙ ተናግረዋል፡፡ የባንኩን ቅርንጫፎች በኔትወርክ ከማገናኘት ባሻገር፣ የሞባይል ባንክ አገልግሎት፣ የፖይንት ኦፍ ሴልስና መሰል ቴክኖሎጂዎችን በቅርቡ እንደሚጀምር አስታውቀዋል፡፡ የቅርንጫፍ ማስፋፊያዎችን በማካሄድም ከአምስት ዓመት በፊት ከነበሩት 35 ቅርንጫፎች በላይ በአሁኑ ወቅት 110 ማድረሱንና ወደ 120 ለማድረስ እየሠራ መሆኑን የፕሬዚዳንቱ መግለጫ ይጠቁማል፡፡ በመጪዎቹ አምስት ዓመታት ውስጥ የባንኩ አጠቃላይ ተቀማጭ ሒሳብ አሁን ካለው አምስት ቢሊዮን ብር ወደ 28 ቢሊዮን ብር ለማድረስ፣ የማበደር አቅሙንም ከ3.5 ቢሊዮን ብር ወደ 8.5 ቢሊዮን ብር ለማድረስ ማቀዱን አቶ ኃይለየሱስ ተናግረዋል፡፡  ባንኩ ከሌሎች ባንኮች ይልቅ ዝቅተኛ የብድር ወለድ በማስከፈል አገልግሎት እየሰጠ እንደሚገኝ፣ ከሌሎች ባንኮች በተለየ 30 ከመቶ ብድር ለግንባታና ለቤቶች ፕሮጀክቶች እንደሚያውል፣ ይህም ከትርፍ ይልቅ በመንግሥት ትኩረት የሚሰጣቸው ሥራዎች ላይ እንዲያተኩር በመፈለጉ መሆኑን በመግለጽ ባንኩ ላይ የቀረበውን ትችት አስተባብለዋል፡፡በአንፃሩ ባንኩ በሚኒስትሮች ምክር ቤት ደንብ እስከተሻሻለበትና እንደማንኛውም ባንክ መደበኛውን የባንክ አገልግሎት መስጠት እስከጀመረበት ጊዜ ድረስ፣ በኮንስትራክሽን ዘርፍ ላይ ትኩረት አድርጎ እንዲሠራ ይጠበቅ ነበር፡፡ ይህንንና ሌሎች የባንክ ሥራዎችን በአግባቡ መወጣት ባለመቻሉ ሁለት ጊዜ ለሽያጭ ቀርቦ አለመሳካቱንና ከአምስት ዓመት ወዲህ መደበኛውን የባንክ አገልግሎት እንደሌሎች ባንኮች በመስጠት ላይ ይገኛል ተብሏል፡፡ ‹‹ባንኩ የደከመ ባንክ አይደለም›› በማለት ስለባንኩ ወቅታዊ አቋም ቢገልጹም፣ የመንግሥት የፋይናንስ ድርጅቶች ኤጀንሲ ከኢትዮጵያ ንግድ ባንክ ጋር ሊያዋህደው ማሰቡን መግለጹን መዘገባችን አይዘነጋም፡፡ 